મારા પપ્પા દર વર્ષે જન્માષ્ટમી કરવા સુરત જતા. અમારા સુરતના ઘરમાં સ્થિત ભગવાન પાસે છપ્પનભોગ ધરીને આરતી કરતા. તેમની અંતિમ ઈચ્છા હતી કે આ વર્ષે પણ સુરત જઈ જન્માષ્ટમીની રાત્રે ભગવાનનાં દર્શન કરવાં. હું એમને લઈને સુરત જવાની હતી ત્યારે જ તેમની હાલત ગંભીર હતી. ડોક્ટરે કહ્યું કે આવી હાલતમાં સુરત લઈ જશો તો એમને એવી કોઈ અનુભૂતિ નહીં થાય કે મેં ભગવાનનાં દર્શન કર્યાં. છતાં હું મક્કમ હતી કે ના, મારે પપ્પાને સુરત લઈ જવા છે. હું એમને એમ્બ્યુલન્સમાં સુરત લઈ ગઈ, પણ અમને સૌને પપ્પાને જોઈને નવાઈ લાગી કે ખરેખર તેઓ બીમાર છે ? પથારીવશ પપ્પા રાતના દસ વાગ્યાથી મધરાતે દોઢ વાગ્યા સુધી ખુરશીમાં બેઠા. ભગવાનનાં દર્શન કર્યાં. રાતના બાર વાગ્યે શ્રીકૃષ્ણ જન્મની આરતી કરી. પપ્પાએ તો એ દિવસે મને ઈશ્વરની અનુભૂતિ કરાવી.